Engels-eentalige skeidsregters bevraagtekenRomaine Poite – stel voorbeeld. (Foto: Zimbio) Die voortgesette gebruik van Engels-eentalige skeidsregters in internasionale rugby word bevraagteken deur ‘n Amerikaanse rugbyskrywer. Paul Tait, ‘n bydraer op die webwerf Americas Rugby News, meen die wêreld se voorste skeidsregters moet meer as net Engels magtig wees wanneer hulle in toetse blaas. Hy noem die afgelope Saterdag se Sesnasiewedstryde as voorbeeld en verwys na ‘n woelige gesprek in die sosiale media oor die blasers se gebrekkige taalvaardigheid. Die Fransman Romaine Poite, wat die toets tussen Skotland en Ierland hanteer het, het deurentyd Engels gepraat met die twee spanne wat dit self praat. Trouens, “hy het uit sy pad gegaan om akkurate Engels te besig”. In die ander twee kragmetings het die skeidsregters – Angus Gardner (Frankryk teen Engeland) en JP Doyle (Italië teen Wallis) – daarteenoor deurgaans Engels gepraat met spanne wat dit nie magtig is nie. Die skrywer sê dit was duidelik dat die Engelse kaptein Dylan Hartley Gardner veel beter as Frankryk se Guilheim Guirado verstaan het. Sergio Parisse, die Italiaanse kaptein, het in Spaans-sprekende Argentinië grootgeword, sy ouers is Italiaans en hy speel in Frankryk rugby. Engels is dus vierde op sy taallysie. Sake staan nie anders in die Amerikas-rugbykampioenskap nie. Van die deelnemende spanne praat drie Spaans, twee Engels en een Portugees. Tog is al die afgelope naweek se wedstryde in Engels beheer. “Wêreldrugby (WR) se veldtog om rugby skoon te maak, en waarin blasers gerespekteer moet word, verg niks minder nie as uitnemende kommunikasie. Dis van die opperste belang dat die beamptes die bevele ken en gebruik … die blaser moet dit duidelik en verstaanbaar aan die spelers oordra … dit was verreweg nie die geval met Gardner en Doyle nie.” Tait reken dis selfs belangriker dat persoonlike waarskuwings geskied in ‘n taal wat die betrokke speler verstaan. Hy stel voor WR moet die bevele wat die meeste gebruik word, uitwys en skeidsregters moet geleer word om dit in die taal ter sake oor te dra. “As Nigel Owens werklik die wêreld se voorste skeidsregter is, laat hom die bevele in Italiaans leer, en dit oefen in die Pro12-wedstryde waarin Treviso en Zebre speel.”